Veldbrande woed in winderige toestande | Netwerk24
Deur Alet van der Walt 12 Julie 2021 19:34
Winderige toestande het Maandag op talle plekke in die Vrystaat en Noordwes daartoe gelei dat brandbestryders sukkel om veldbrande in bedwang te bring.
Die Suid-Afrikaanse Weerdiens het Maandag gesê winderige toestande sal in die suidelike en sentrale dele van die Noord-Kaap, die westelike en suidelike dele van die Vrystaat asook die westelike en suidelike dele van Noordwes 'n bedreiging vir grondeienaars inhou.
Dié toestande sal na verwagting Dinsdag voortduur.
Teen Maandagmiddag is brande in die Vrystaat by Koffiefontein, Jacobsdal, Petrusburg, Fauresmith, Kroonstad, Soutpan en Bainsvlei aangemeld.
'n Veldbrand buite Kroonstad word hier in bedwang gebring.
Teen Maandagaand het die brand by Jacobsdal reeds oor 'n groot gebied gestrek.
Brandbestryders sukkel om die brand te beheer, wat glo ontstaan het toe 'n kragpaal omgewaai het.
In Noordwes het brandspanne ook gesukkel om brande by Christiana, Ottosdal en Klerksdorp in bedwang te bring.
Die Vrystaatse Sambreelbrandvereniging (FSUFPA) het in 'n verklaring gesê windspoed van meer as 70 km/h word tans in dié gebiede gemeet en daar is kommer omdat die winde teen Dinsdag nog gaan waai.